Jakob Engel-Schmidt (M), 2025-05-15:
Tak for det.
Jeg føler mig kaldet til lige at lade et par bemærkninger falde på baggrund af de to indlæg.
Jeg synes faktisk også, at Alternativets tanker rummer et vist gods, der er værd at overveje videre fremadrettet.
Netop fordi DR traditionelt har haft en bestyrelse udpeget af den til enhver tid siddende kulturminister, de politiske partier og medarbejderne, har der været et ønske om, at de partier, der udpegede, repræsenterede en stor del af befolkningen.
Min holdning er, at fortsætter den udvikling, som vi har set nu, hvor der er flere partier og dermed større spredning på mandaterne, så kan det give mening efter næste valg at ændre udpegningsmodellen igen.
Ligeledes lytter jeg meget gerne til gode argumenter og forslag desangående, når vi tager hul på næste runde af forhandlingerne om en ny medieaftale.
Jeg synes, det er vigtigt, at vi sammen udviser både den nødvendige fleksibilitet, men også samtidig ønsker at højne de faglige kompetencer, hvormed vi udpeger mennesker til DR's bestyrelse.
Så tak til hr. Søren Søndergaard for indlægget og til Alternativet for tankerne og i øvrigt til de andre partier bag aftalen.
Så kan jeg godt være lidt ked af nogle af de ændringsforslag, hvormed Theresa Scavenius motiverer her fra talerstolen.
Forslaget om at sige, at man ikke kan blive udpeget til noget her i landet, hvis man har været medlem af et politisk parti, er jo med til at underminere vores demokrati.
Vi ønsker, at flere mennesker skal deltage i den offentlige debat.
Vi har et ønske om, at flere skal engagere sig og opstille til valg.
Hvis det så er direkte diskvalificerende at have været aktiv i et politisk parti opstillet til valg for at kunne varetage et andet embede, så underminerer vi jo vores demokrati.
Så tiltrækker vi kun de mennesker, der ikke kan andet.
Med al respekt for mig selv og resten af kollegaerne herinde: Sådan må det jo helst ikke gå.
Jeg har ret stor respekt for alle jer kollegaer.
Det håber jeg også I har for hinanden.
Og det er da sådan, at vi er nødt til at lade den danske befolkning vide, at det jo ikke er en hæmsko at stille sig frem, at turde mene noget, at bruge sin ytringsfrihed og at melde sig ind i et politisk parti.
Så det ændringsforslag er jeg imod.
Så har jeg behov for at rette den kontrafaktiske historieskrivning, fru Theresa Scavenius lod falde og citerede her fra talerstolen.
Medieforliget var noget af det første, den her regering gik i gang med, og det var udpegningsmodellen også.
Jeg var med til at forhandle den nye mediefrihedsforordning i EU, og den kom altså, et stykke tid efter vi havde besluttet den her udpegningsmodel.
Så at stå på talerstolen og sige, at vi i Kulturministeriet og i medieforligskredsen har indrettet os på noget, som vi er blevet pålagt, er altså forkert.
Vi aftalte det her, før EU både fremsatte, forhandlede og gennemførte den forordning.
Fru Theresa Scavenius argumenterer for, at det skulle forholde sig anderledes.
Når jeg siger det, er det, fordi jeg et stykke ad vejen anerkender det, fru Theresa Scavenius siger.
Der har siddet mange dygtige mennesker i DR's bestyrelse og gjort et vigtigt stykke arbejde.
Af og til har der også været udnævnt nogle, hvorom man måske kunne have tænkt: Kompetencerne matcher ikke helt de krav, der er stillet.
Det har vi forsøgt at skærpe, og med inspiration fra BBC har vi forsøgt at lave en model, der bevirker, at flere dygtige mennesker i fremtiden kan blive udpeget.
Jeg skal ikke bruge mere af Tingets tid.
Jeg følte blot et behov for at præcisere nogle af de forhold, der gør sig gældende for udpegningsmodellen og aftalen, og sørge for, at alle er informeret om, hvordan den er blevet til.